Yuki Takahashia kuunnellessa on helppo uskoa, kun hän sanoo tuntevansa itsensä enemmän suomalaiseksi kuin japanilaiseksi.

27-vuotias nainen opiskelee Jyväskylän yliopistossa suomen kieltä – ja aikoo jäädä pysyvästi Suomeen.

– En tiedä, onko tapahtunut jokin muutos, mutta tunnen itseni enemmän omaksi itsekseni, kun olen täällä ja puhun suomea.

Yuki on kotoisin suurkaupunki Tokion lähistöltä, mutta silti muutto vuosia sitten vaihto-oppilasvuodeksi Suomeen ja pieneen Petäjäveden kuntaan ei ollut kulttuurishokki – pikemminkin päinvastoin.

Talven pimeydestä tietyllä tavalla tykkään. Yuki Takahashi

Kylmä Suomen elokuussa kyllä oli, verrattuna Japaniin, jossa on silloin vielä kuuma kesä. Siitä huolimatta vaikutelma oli heti positiviinen, jopa niin, että hän päätti heti palaavansa maahan vielä vaihto-oppilasvuoden jälkeenkin.

– Minä tykkään maaseudusta, se on mulle täysin sopiva paikka. Syksystä en ehkä vielä pidä, mutta talven pimeydestä tietyllä tavalla tykkään: hiljaisuudesta ja kauneudesta.

Voi, voi -ikävä

Suomalainen rehellisyys ja suoraan puhuminenkaan eivät tullee Yukille mitenkään yllätyksenä: ne piirteet kuuluvat myös hänen luonteeseensa.

Ajattelin, että ihmiset ovat kylmiä, eivätkä he välitä minusta. Yuki Takahashi

Vaikka joskus hän kyllä kaipaisi hieman diplomaattisuutta suomalaiseen suoruuteen.

Ja voivoittelua: Japanissa on tapana kaveriporukan kesken voivotella milloin millekin asialle.

– Ensimmäisena vuonna täällä ajattelin, että ihmiset ovat kylmiä, eivätkä he välitä minusta.

Kolme sanaa

Ajatus vaihto-oppilasvuodesta Suomessa syntyi Yukille, kun hän tutuistui Japanissa pariin suomalaiseen vaihtariin. Suomeen ja Petäjävedelle hän saapui kolmen suomenkielisen sanan varastolla.

Olen rakastunut suomen kieleen ja kulttuuriin. Yuki Takahashi

Varsin pian hän osasikin sanoa suomeksi jotain muutakin kuin päivää, kiitos tai wc. Suomesta tuli hänelle intohimon kohde.

– Olen rakastunut suomen kieleen ja kulttuuriin. Vaihto-oppilasvuoden jälkeen päätin, että ihan varmasti palaan Suomeen opiskelemaan kieltä.

Ja niin hän palasikin. Nyt Yuki on asunut Keski-Suomessa viisi vuotta ja hän puhuu hämmästyttävän hyvää suomea.

Suomeen hän haluaa myös ehdottomasti jäädä, ja oppia kielen mahdollsiimman hyvin.

– Haluaisin kielenkääntäjäksi. Haluaisin kääntää suomeksi Manga-sarjakuvia ja japanilaisia elokuvia, vaikka se on toki haastavaa, jos ei käännä omalle äidinkielelle.

Yukille on ollut omainaista oppia kieltä puhumalla. Hänen mielestään se vaatii vain jatkuvaa toistoa.

– Suosittelen olemaan ihmisten kanssa tekemisissä – silloin se tulee väkisin.

Kuuntele Yle Jyväskylän haastattelusta, mitkä ovat Yukin lempisanoja suomeksi ja japaniksi.